ພິທີປິດຊຸດຝຶກອົບຮົມ ທິດສະດີການເມືອງ-ການປົກຄອງ 45 ວັນ ຂອງ ມະຫາວິທະຍາໄລແຫ່ງຊາດ
ໃນຕອນບ່າຍຂອງວັນທີ 25 ຕຸລາ 2016 ທີ່ຜ່ານມານີ້ ທີ່ ມະຫາວິທະຍາໄລແຫ່ງຊາດ ໄດ້ມີພິທີປິດ ຊຸກຝຶກອົບຮົມ ທິດສະດີການເມືອງ-ການປົກຄອງ 45 ວັນ ຊຸດທີ X ໃຫ້ພະນັກງານຫຼັກແຫຼ່ງພາຍໃນ ມຊ ໃຫ້ກຽດເປັນປະທານຮ່ວມຂອງ ທ່ານ ສຈ ປອ ສົມສີ ຍໍພັນໄຊ ຄະນະປະຈຳພັກ ກະຊວງສຶກສາທິການ ແລະ ກິລາ, ເລຂາຄະນະພັກ, ອະທິການບໍດີ ມຊ ແລະ ທ່ານ ຮສ ພູວົງ ອຸ່ນຄຳແສນ ຮອງເລຂາຄະນະບໍລິຫານງານພັກ, ຮອງຫົວໜ້າ ສມປຊ, ມີຫົວໜ້າກົມວິຊາການ ສມປຊ, ຄະນະປະຈຳພັກ ມຊ, ຄະນະອະທິການບໍດີ, ຄະ ນະພັກ ມຊ ເຂົ້າຮ່ວມຢ່າງພ້ອມພຽງ.
ຊຸດຝຶກອົບຮົມດັ່ງກ່າວ, ມີນັກສຳມະນາກອນທັງໝົດ 100 ທ່ານ, ຍິງ 54 ທ່ານ ທີ່ມາຈາກ 13 ຮາກຖານທີ່ຂຶ້ນກັບອົງຄະນະພັກ ມຊ ເຊິ່ງໄດ້ເລີ່ມສຶກສາຕັ້ງແຕ່ວັນທີ 12 ສິງຫາ 2016 ເປັນຕົ້ນມາ ໂດຍໄດ້ມີ ການຄົ້ນຄວ້າທິດສະດີການເມືອງ-ການປົກຄອງ, ຄວາມຮູ້ພື້ນຖານທິດສະດີມາກ-ເລນິນ ບວກກັບໜ້າທີ່ການເມືອງຂອງຕົນໃຫ້ສາມາດຜັນຂະຫຍາຍເອົາແນວທາງການເມືອງຂອງພັກ ເຂົ້າສູ່ວຽກງານຕົວຈິງ. ພ້ອມນັ້ນ ພາຍໃນພິທີ ໄດ້ຮັບຟັງບົດສະຫຼຸບລາຍງານຕະຫຼອດໄລຍະການສຶກສາຮ່ຳຮຽນ 45 ວັນຈາກ ທ່ານ ປອ ສຳ ລານ ພັນຄະວົງ ຮອງຫົວໜ້າຫ້ອງການ-ຈັດຕັ້ງ, ຄະນະຮັບຜິດຊອບຊຸດຝຶກອົບຮົມ.
ໃນພິທີດັ່ງກ່າວ ທ່ານ ຮສ ພູວົງ ອຸ່ນຄຳແສນ ໃຫ້ກຽດ ຂຶ້ນມອບໃບຢັ້ງຢືນຝຶກອົບຮົມທິດສະດີ ການເມືອງ-ການປົກຄອງ 45 ວັນ ແກ່ 100 ທ່ານ ເພື່ອເປັນການຢັ້ງຢືນການຝຶກອົບຮົມໃນຄັ້ງນີ້.
ຂ່າວ/ພາບ: ຕາອັອດ ແສນທະວີສຸກ